ବିଗତ କିଛି ଦଶନ୍ଧି ହେଲା ରାଜନୀତି ଅତି ମାତ୍ରାରେ କଳୁଷିତ ହୋଇ ଯାଇଛି । ରାଜନେତା ମାନେ ଅର୍ଥ ଓ ବାହୁବଳରେ କ୍ଷମତା ଦାଖଲ କରୁଛନ୍ତି । ଲୋକଙ୍କ ସ୍ବାର୍ଥ ଓ ଦେଶର ପ୍ରକୃତ ପ୍ରଗତିକୁ ଜଳାଞ୍ଜଳି ଦେଇ ନିଜର ବ୍ୟକ୍ତିଗତ ସମ୍ପତ୍ତି ଏବଂ ସ୍ବାର୍ଥ ସାଧନ ପାଇଁ ଭାରତୀୟ ସମ୍ବିଧାନକୁ ଆଜି ବିପନ୍ନ କରି ସାରିଲେଣି।
ଯେହେତୁ ଏ କଳୁଷିତ ରାଜନୈତିକ ବାତାବରଣ ଅସହ୍ୟ ହେଲାଣି, ଯେଉଁ ମାନେ ଏଥିରେ ପରିବର୍ତ୍ତନ ହେଉ ବୋଲି ଚାହୁଁଛନ୍ତି, ସେମାନଙ୍କୁ ନିଜକୁ ଏହି ଭିତରେ ପଶି ଏ ପୂତିଗନ୍ଧମୟ ମଇଳା ସଫା କରିବାକୁ ହେବ । ଦେଶର ସ୍ବାଧୀନତା, ଅଖଣ୍ଡତା, ଏବଂ ସମ୍ବିଧାନର ମୂଳ ଉଦ୍ଦେଶ୍ୟ କୁ ବଞ୍ଚେଇ ରଖିବାକୁ ହେଲେ, ଏ ଭ୍ରଷ୍ଟ ରାଜନୀତିର ପରିଭାଷା କୁ ବଦଳାଇବାକୁ ହେବ।
ବିଗତ କିଛି ନିର୍ବାଚନରେ କାଗଜ ବ୍ୟାଲଟ ବଦଳରେ ବୈଦ୍ୟୁତିକ ଭୋଟିଂ ମେସିନର ପ୍ରଚଳନ କରିଛନ୍ତି ନିର୍ବାଚନ କମିଶନ । ଇଭିଏମ କୁ ନେଇ ଅନେକ ସନ୍ଦେହ ବିଭିନ୍ନ ରାଜନୈତିକ ଦଳ ମାନେ ଉଠାଇସାରିଥିବା ବେଳେ ନିର୍ବାଚନ କମିଶନ ଏ ସନ୍ଦେହକୁ ଅମୂଳକ ବୋଲି କହୁଛନ୍ତି | ତେବେ VVPAT ମେସିନ ଆସିବା ପରେ ଯଦିଓ କିଛିଟା ଆଶ୍ବାସନା ମିଳୁଛି, ତାର ଗଣତି କୁ ହିସାବକୁ ନେବା ପାଇଁ ନିର୍ବାଚନ କମିଶନ ରାଜି ହେଉ ନାହାନ୍ତି । ଏହା ଭୋଟରଙ୍କ ଏବଂ ରାଜନୈତିକ ଲୋକଙ୍କ ମନରେ ଥିବା ସନ୍ଦେହକୁ ଆହୁରି ଦୃଢୀଭୂତ କରୁଛି ।
